Миртов Валериан Владимирович

Миртов Валериан Владимирович [29 (11). 10 (11). 1912, азыркы Рязань областы, Сапожок кыштагы – 1. 2. 1994, Бишкек] – тарыхчы, тарых илимдеринин доктору (1969), профессор (1974). Кечки жумушчу факультетин (1933), Новосибирск темир жол транспорт аскерлер инженерлер институтун (1939), ВКП(б) БКга караштуу Партиялык пропаганда мектебин (1944) бүтүргөн. 1939–42-жылдары Новосибирск темир жол транспорту аскер инженерлер институтунда окутуучу, 1942–44-жылдары партиянын Новосибирск шааркомунда бөлүм башчы, 1944–47-жылдары Кыргыз ССР тышкы иштер министринин жардамчысы, 1948– 53-жылдары Кыргызстан КП БКнын агитация жана пропаганда бөлүмүндө лекторлор тобунун башчысы, 1954–72-жылдары Кыргызстан КП БКнын алдындагы Партия тарыхы институтунда улук илимий кызматкер, 1972–77-жылдары КММИде кафедра башчысы, 1977– 88-жылдары Кыргызстан КП БКнын алдындагы Партия тарыхы институтунун сектор башчысы болуп иштеген. Кыргызстан КП тарыхына арналган жүздөн ашык илимий эмгектин, макалалардын автору.
Эмгектери: Большевик Алексей Иваницын. Ф., 1963; Идейное и организационное укрепление областной партийной организации Киргизии. Ф., 1966. 
Категория: Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7